**Projekt “Women in Engineering”:
uz radionice i konferenciju zaboravi podjelu na muška i ženska zanimanja!**

**IEEE studentski ogranak Sveučilišta u Rijeci** organizira projekt pod nazivom **“Women in Engineering”**, čiji je cilj inspirirati i potaknuti žene na stručni te društveni angažman u ulozi inženjerki, odnosno znanstvenica, a istovremeno pokazati da spol ne uvjetuje interese i uspjeh.

Ovogodišnje izdanje projekta sastoji se od nekoliko **radionica** te **konferencije** putem kojih će zainteresirani studenti/ce dobiti uvid u **vještine poslovanja** i **“zakone” uspjeha na tržištu** iz **ženske perspektive** i dugogodišnjeg iskustva.

**Raznovrstan i edukativan program**

“Women in Engineering” započet će **04. studenog** u **10:15 sati**. U **Proizvodnom parku Torpedo** održat će se tri radionice mekih vještina na teme **učinkovitosti upravljanja**, **prezentacijskih i komunikacijskih vještina** te **upravljanja vremenom**. Radionice će održati **Dario Zorić**, direktor **Riječke razvojne organizacije Porin**. Osim spomenutih tema, studenti/ce će imati priliku upoznati se s aktivnostima Porina i tehnologijama Proizvodnog parka Torpedo. Prijavu na radionice moguće je ispuniti i predati [**OVDJE**](https://forms.gle/mNdNtyQfKPx8Py3M9).

Tjedan dana kasnije, **11. i 12. studenog** na **Tehničkom fakultetu u Rijeci** i ***online***održat će se dvodnevna konferencija koju će otvoriti **Belma Gutlić**, suosnivačica tvrtke za *development blockchain* rješenja. Belma Gutlić vjerojatno je najmlađa suosnivačica razvojne agencije u Hrvatskoj koja je firmu podigla do razine na kojoj ju je uspjela prodati velikom međunarodnom kupcu kako bi i dalje mogla rasti. Skladno tome, a u području njezina interesa, predavanje nosi naziv **“Blockchain tehnologija - više od kriptovaluta”**. Na konferenciju se možeš prijaviti [**OVDJE**](https://forms.gle/eCBXvZrb8xD2a8sQ9), a točan raspored pravovremeno će biti objavljen na stranicama Tehničkog fakulteta i društvenim mrežama IEEE studentskog ogranka u Rijeci.

Ovogodišnji partneri konferencije su *Studentski zbor Sveučilišta u Rijeci, Riječka razvojna agencija Porin, Montelektro d.o.o., Span d.d., Tehnički fakultet u Rijeci i Studentski zbor Tehničkog fakulteta u Rijeci*.

**Projekt s društveno odgovornom pozadinom**

Svrha konferencije jest osvijestiti studente/ice o uspjesima i doprinosu žena na području razvitka karijere i znanosti te ih konkretnim primjerima usmjeriti ka smanjivanju jaza među spolovima i pripisanim im ulogama.

Cjelokupnu Ideju projekta sažeo je **Mateo Malvić**, predsjednik IEEE studentskog ogranka Sveučilišta u Rijeci: *“U prošlosti smo imali čvrstu podjelu na muška i ženska zanimanja, ali društvo napreduje i te podjele postepeno jenjavaju. Naravno, stvari se ne mjenjaju preko noći pa je potrebno kontinuirano raditi na njima. Jedan od tih malih koraka kojim zazivamo promjene je upravo i ovaj projekt kojim želimo studentima, studenticama i široj populaciji prikazati što rade žene koje uspješno funkcioniraju u pretežito muškom inženjerskom svijetu, kako započeti karijeru u inženjerstvu i na koji način pristupiti problemima. Jako smo uzbuđeni što imamo priliku najaviti ovaj projekt koji nam donosi radionice i konferenciju na koju pozivamo sve zainteresirane.”*

Na projekt se osvrnula i **Lana Miličević**, predsjednica Studentskog zbora Tehničkog fakulteta, koja je naglasila važnost ovakvih ostvarenja: *“Za dobar razvoj akademskih i znanstvenih zajednica važno je baviti se i društvenim pitanjima koja podrazumijevaju, ne samo onim stručnim. Tema žena u inženjerstvu aktualna je i bitna za sve iz toga svijeta, ne samo za žene; zbog čega ovaj projekt prvenstveno smatram izvrsnim kanalom za širenje ideja motivacije i osobnog razvoja te poslovno povezivanje. Time želim reći da bavljenjem društvenim pitanjima rodne ravnopravnosti ne djelujemo samo na emocionalni doživljaj, već osiguravanjem ravnopravnosti djelujemo praktično, stvarajući zdrave i produktivne zajednice od kojih svi profitiraju. Sve zainteresirane pozivam da svojom pristunošću ili na druge načine podrže ovaj projekt jer će moći čuti razne zanimljive znanstvene radove, priče o uspjehu te savjete od strane inženjerki kojima mi je velika čast pružiti platformu da iste podijele s publikom.”*

Informacije o ovogodišnjem izdanju projekta Women in Engineering možeš pratiti na našim društvenim mrežama - [**Facebook**](https://www.facebook.com/ieeesbrijeka)i [**Instagram**](https://www.instagram.com/ieee.sbri/), a za sva pitanja i nedoumice dostupni smo i putem mail adrese: ieee.sbri@gmail.com.